Sähköiset klassikot | Aku Ankka
klo 0:00 | 28.2.2012
Monet ovat kyselleet, pystyykö Aku Ankkaa lukemaan netissä tai ylipäätään sähköisesti. Kyllä vain pystyy, kunhan tietää, mistä etsiä.
Aku Ankka -lehden perinteikäs ”käyttöliittymä” on pysynyt lähes samanlaisena vuodesta 1951 asti. Siihen on syynsä: paperilehti on kevyt kannatella ja mahtuu näppärästi vaikka koululaukkuun. Lisäksi omaan kirjahyllyyn tai mummolan vintille hillottujen vanhojen lehtien lukemisessa on aivan oma tunnelmansa.
Maailma on kuitenkin muuttunut melkoisesti kuudessakymmenessä vuodessa. Nykyisin nopea nettiyhteys on arkipäivää myös monella mökillä ja mummolassa, ja älypuhelimet ja täppärit ovat yleistymään päin. Ei siis ihme, että monien mielestä olisi kätevää ladata ankallisaarteita myös suoraan näytölle. Onneksi Akkari on perinteisyydestään huolimatta tiukasti mukana kehityksen kelkassa.
Disney Comics -sovellus
Trendikkäisiin iLaitteisiin (iPad, iPhone, iPod Touch) hurahtaneille on tarjolla mainio Disney Comics -sovellus, jonka kautta voi ostaa Akkari- ja Taskari-tarinoita yksittäin tai parin tarinan nippuina. Sovellus löytyy iTunesista ainakin hakusanoilla ”Aku Ankka”, ”sarjis”, ”Disney” ja ”Comics”. Vaikka esittelytekstit ja -kuvat ovat kansainvälisistä julkaisukiemuroista johtuen englanniksi, kannattaa ladata sovellus rohkeasti laitteeseen. Sekä itse sovellus että sen kautta ostettavat sarjakuvat ovat nimittäin suomenkielisiä ja tietysti taattua ankallislaatua.
Koska sovellus on ollut saatavilla vasta muutaman kuukauden, tarjonta on vielä aika rajallista. Uusia sarjiksia tulee kuitenkin tarjolle aina kunkin kuukauden ensimmäisellä ehjällä viikolla, ja jo nyt valikoimassa on tavallisempien tarinoiden lisäksi esimerkiksi Barks-klassikoita ja Marco Rotan pitkiä seikkailusarjoja. Barksin pitkistä seikkailusarjiksista voisi mainita erityisesti tarinat Alaskan armoilla ja Aku Ankka muinaisessa Persiassa.
Ankkaa netissä
Netissä virallista Ankka-sarjakuvaa on tarjolla enemmän tai vähemmän säännöllisesti Aku Ankka -lehden ja sen ulkomaisten sisarjulkaisujen sivustoilla. (Mikäpä muuten olisi parempi tapa opiskella kieltä kuin sarjakuvaa? Esimerkiksi Kalle Ankan sivuilla, www.kalleanka.se, voit lukea osiossa Spel&Skoj/Deckargåtor Mikin dekkaripähkinöitä.) Piraattiversioitakin on toki verkko väärällään, mutta niitä emme mainosta tämän enempää. Tekijänoikeussäännösten alaisen materiaalin skannaaminen nettiin on nimittäin ihan oikeasti laitonta, vaikkei sen lukeminen järin rikolliselta tuntuisikaan.
Todelliset sähköiset klassikot
Sitten vihdoin todellisiin sähköisiin klassikoihin! Viime vuonna tarjosimme lehden 60-vuotisjuhlan kunniaksi lukijoille maistiaisia eri vuosikymmenten Akkareista, ja nyt olemme koonneet osan niistä tähän iloksenne uudelleen.
Aku Ankan näytenumero joululta 1951 on klassikoiden klassikko, jonka tarinat eivät varmasti sen kummempia esittelyjä kaipaa. Hyvä sarjakuva kestää lukemattomia lukukertoja – tämä lehti on siitä kiistaton todiste.
Toinen 1950-luvulle sijoittuva klasarimme sisältää Barksin klassikon Jäätelökivääri, joka ilmestyi viime vuoden numerossa 37 uudelleen nimellä Kiisselikivääri. Moinen käännösten käpälöinti kirvoitti keskustelua ja tuohtumustakin, mutta kuten tarinan toimittanut maisteri Valli totesi, uusi nimi on lähempänä alkukielistä nimeä (The Custard Gun). Akkarin ensimmäisellä vuosikymmenellä sarjojen hahmokirjo oli paljon nykyistä laveampi, ja niinpä tässä lehdessä nähdään Akun lisäksi Minni, Heluna, Sepe, Pikku Hukka sekä Lumikin hiiriystävät Huli ja Vili. 1960-luku Myös 1960-luvun lehdissä seikkailivat monet nykyisin harvinaiset hahmot: esimerkkinumerossamme vuodelta 1961 voi ihailla Al Hubbardin letkeästi piirtämää Pepi-sarjaa sekä Jack Bradburyn Tiku ja Taku -taidetta. Barksia on luonnollisesti tarjolla tässäkin setissä: viisisivuinen Roope-tarina Kala maksuvälineenä.
Vuoden 1968 makupala taas on varsinaista Tony Strobl -ilotulitusta: peräti kolme neljästä tarinasta on Stroblin käsialaa. Yksi niistä, Superhessu yövartijana, ilmestyi muuten uudelleen tämän vuoden numerossa 4. Mainio sauma harjoittaa vertailevaa sarjakuvatutkimusta.
Kesäkuun ensimmäinen numero vuodelta 1974 sisältää – ei ehkä kovin yllättäen – mukavan setin Barksia: klassisen Aku vastaan Hannu -iloittelun ynnä kesäisen Pelle-tarinan. Lisäksi lehdessä on ensimmäinen osa Rodolfo Ciminon ja Giorgio Cavazzanon Faaraon aarteet -jatkiksesta ja harvinaisempien hamojen ystäviä varmasti ilahduttava Superhessu-lyhäri, jossa nähdään myös Pikku-Pelle.
Vuoden 1988 toukokuulta peräisin oleva näytekappaleemme alkaa mukavasti 1980-lukua suvereenisti hallinneen Vicarin taiteilemalla johtosarjalla. Tämän lehden Barks-pläjäys on kymmensivuinen Uintikilpailu, ja Mustakaapua kaipailleita ilahduttanee lehden lopussa oleva Mikki-jatkiksen alku.
Viime vuosituhannen loppupuoli oli Aku Ankassa paitsi Vicarin, myös Don Rosan kultakautta. Toinen eksemplaareistamme on vuoden 1990 ensimmäinen numero, joka alkaa Vicarin käsialaa olevalla uudenvuodentarinalla. Kyytipojaksi on tarjolla Rosan ratkiriemukas Jos metsään haluat mennä nyt sekä Mikki-mestari Paul Murryn jatkotarinan alku. Siinä on muuten mukana Velmu Viurusilmä, jota ei liiemmin ole viime vuosina Akkarissa nähty. Kannattaa siis tutustua!
Sen jälkeen voi harpata suoraan vuoteen 1999: tämän lehden sähköinen klassikko on ensimmäinen osa Don Rosan seikkailutarinasta Pako Kielletystä laaksosta, joka tietenkin viittaa Barksin tarinaan Kielletty laakso.
Hauskoja sähköisiä lukuhetkiä, toivottaa Aku Ankan toimitus!